ใครได้-เสีย ปลั๊กหลุดตอนหุ้นดิ่ง90จุด????
หุ้นจันทร์ทมิฬ หลอกหลอนหุ้นไทยไม่เลิก นักลงทุนตื่นตระหนกทิ้งหุ้นตั้งแต่เปิดตลาด 26 ก.ย. 2554
27 ก.ย. 2554

หุ้นจันทร์ทมิฬ หลอกหลอนหุ้นไทยไม่เลิก นักลงทุนตื่นตระหนกทิ้งหุ้นตั้งแต่เปิดตลาด 26 ก.ย. 2554 
ดัชนีไหลจู๊ดอย่างรวดเร็ว โดยเฉพาะเปิดตลาดช่วงบ่าย ดัชนีลงไปลึกหลุด 900 จุด ไปอยู่ที่ 867.86 จุด ร่วง 90.3 จุด หรือ 9.42% ทั้งที่วิกฤตหนี้ยุโรป-สหรัฐ ได้ยินจนชินหูมาเป็นเดือนๆ แล้ว แต่เหตุการณ์วันนี้ ทุกคนในวงการตลาดหุ้นต่างยืนยันพูดเป็นเสียงเดียวกันว่า “ไม่ปกติ” แน่นอน
“ชาลี จันทนยิ่งยง” รองเลขาธิการ รักษาการเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เป็นหน่วยงานแรกที่ออกมาดับความแตกตื่นของนักลงทุน การันตียืนยันระบบซื้อขาย การเคลียริงหลักทรัพย์และฐานะผู้ให้บริการในตลาดทุนมั่นคง ซึ่งการซื้อขายหุ้นในตลาดหลักทรัพย์และสัญญาซื้อขายล่วงหน้าที่ร่วงอย่างรุนแรงเป็นไปตามทิศทางเดียวกับตลาดหุ้นทั่วโลก รวมถึงราคาทองคำและโลหะเงินลดลงอย่างมีนัยสำคัญเช่นกัน ซึ่งความผันผวนของตลาดหุ้น สัญญาซื้อขายล่วงหน้าทั้งเงินและทองคำควรตัดสินใจอย่างรอบคอบ อย่าตื่นตระหนก เพราะภาวะเศรษฐกิจของประเทศมีทิศทางเติบโตและฐานะของบริษัทจดทะเบียนยังคงแข็งแกร่ง




แต่ให้ตายเถอะ ตลาดหุ้นเปิดทำการช่วงบ่ายเวลา 14.30 น. ทุกคนตกตะลึงเพราะดัชนีหุ้นรูดลงเรื่อยๆ จนลงมาต่ำสุดๆ 867.86 จุด ร่วง 90.3 จุด หรือ 9.42% ช่วงชุลมุนนี้นักลงทุนต่างลุ้นระทึกว่าดัชนีจะลงไปถึงระดับที่จะต้องนำมาตรการเซอร์กิตเบรกเกอร์มาใช้หรือไม่ หรือดัชนีจะต้องลงอย่างน้อย 95 จุด แต่แล้วก็เกิดเหตุคาดไม่ถึง เมื่อระบบซื้อขายหยุดชะงักประมาณ 3-5 นาที ซึ่งก็เกิดข่าวไปทั่วว่าตลาดสั่งพักหยุดการซื้อขายแล้ว แต่ความจริงไม่ใช่ แต่เกิดจากระบบขัดข้อง แต่ที่ลึกไปกว่านั้นมีกระแสข่าวออกมาว่ามีการ ถอดปลั๊กดับไฟชั่วขณะหนึ่งแล้วกลับมาซื้อขายใหม่ 
หลังหยุดซื้อขายแรงซื้อไม่รู้กลับมาจากไหน ดัชนีค่อยๆ ตีกลับจาก ร่วง 90 จุด มาติดลบกว่า 50 จุด เท่านั้น 
อย่างไรก็ตาม หุ้นหยุดชะงักทำให้มีคำถามมากมายเกิดขึ้นกับระบบการซื้อขายของตลาดหุ้นไทยว่าเกิดอะไรขึ้น เพราะปริมาณการซื้อขายในช่วงที่ตลาดหุ้นดิ่งลง 90 จุด มีประมาณ 2.8 หมื่นล้านบาทเท่านั้น ไม่น่าจะมากพอที่จะทำให้ระบบขัดข้อง จึงทำให้มีคำถามต่อว่ามีใครเข้ามาแทรกแซงและจัดการกับตลาดหุ้นหรือไม่ เพราะวานนี้หุ้นไทยดิ่งแรงเกิน 9% ทั้งๆ ที่ตลาดหุ้นเพื่อนบ้านที่ได้รับผลกระทบจากปัจจัยเดียวกันนั้นลงไม่มาก และหากตลาดขัดข้องจากการถูกกระทำก็ถือว่ากติกาไม่เป็นไปตามกติกาและมีคนได้ประโยชน์จากการใช้อินไซเดอร์อินฟอร์เมชันเกิดขึ้น
ทั้งนี้ ตลาดหลักทรัพย์ออกมาระบุว่า เหตุขัดข้องเกิดจากการตั้งโปรแกรมว่าหุ้นลง 10% จะต้องหยุดการซื้อขาย โดยตั้งไว้ทั้งสองตลาด คือทั้งที่ mai และ SET แต่แล้ว mai ราคาหุ้นลงแตะ 10% จึงเป็นเหตุทำให้เกิดความขัดข้อง ซึ่งคำชี้แจงของตลาดก็ถูกถามต่อว่าที่ผ่านมาตลาดใช้มาตรฐานใดในการจะนำ 10% มาใช้ที่ SET หรือ mai เพราะแม้วานนี้ mai ลง 10% เหตุใดไม่หยุดพักการซื้อขาย 30 นาทีตามเกณฑ์ 
อย่างไรก็ตาม เหตุการณ์ที่เกิดขึ้นสวนทางกับสิ่งที่ตลาดหลักทรัพย์ฯ เพียรบอกมาตลอดว่าระบบการซื้อขายเป็นมาตรฐานสากลพร้อมเทรดเชื่อมโยงกับตลาดหุ้นภูมิภาคในต้นปีหน้า
จรัมพร โชติกเสถียร กรรมการและผู้จัดการตลาดหลักทรัพย์ ยืนยันว่า ระบบขัดข้องจริงๆ และเป็นเรื่องทางเทคนิคโดยไม่มีใครเข้ามาแทรกแซงตลาดหุ้นและหลังจากนี้จะไม่มีเหตุการณ์เช่นนี้เกิดขึ้นอีกแล้ว และหุ้นไทยลงแรง เพราะก่อนหน้านี้หุ้นไทยลงน้อยกว่าตลาดอื่นๆ 
หากเปรียบเทียบกลุ่มตลาดหุ้นกลุ่ม TIPs คือ ไทย ฟิลิปปินส์ และอินโดนีเซีย ช่วง 5 วันทำการที่ผ่านมาล่าสุด หุ้นไทยปรับลงน้อยกว่าเพื่อนบ้านคือ 11.1% ขณะที่อันดับ 1 คือ หุ้นฟิลิปปินส์ลงถึง 13.6% และอินโดนีเซียลง 11.6%
ทั้งนี้ เหตุการณ์จันทร์ทมิฬระบบซื้อขายขัดข้องทางเทคนิคหรือมีใครเข้าไปทำอะไรกับตลาดหุ้นก็ต้องใช้วิจารณญาณในการคิดและพิจารณา แต่ที่แน่ๆ หุ้นดิ่งลุก 90 จุด ใครเข้าไปเก็บก็กำไรยิ้มแฉ่งแล้ว